ลุ้น SET เช้าเทคนิคเคิลรีบาวด์ ตามเอเชีย-จับตา ครม.กระตุ้นศก.ปีใหม่
ลุ้น SET เช้าเทคนิคเคิลรีบาวด์ ตามเอเชีย-จับตาประชุมครม. วันนี้หวังกระตุ้นศก.ปีใหม่ ได้แก่ ช้อปดีมีคืนที่จะมีผลดีต่อกลุ่มค้าปลีก, คนละครึ่งเฟส 4, เราเที่ยวด้วยกัน
21 ธ.ค. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้จะอยู่ในลักษณะซึมๆ อาจมีเทคนิคเคิลรีบาวด์ โดยตลาดเอเชียเช้านี้ฟื้นตัวหลังตลาดหุ้นทั่วโลกรับผลกระทบไวรัสโอมิครอนระบาดเพิ่มขึ้น ที่องค์การอนามัยโลก (WHO) ชี้โอมิครอนระบาดเร็วกว่าเดลตา และให้ทั่วโลกหยุดการเดินทางช่วงปีใหม่ก็จะทำให้เรื่องเศรษฐกิจมีแนวโน้มชะลอตัวได้ แม้ว่าโอมิครอนจะไม่รุนแรงแต่การติดเชื้อได้เร็วก็ส่งผลกระทบต่อเศรษฐกิจ ซึ่งอาจงดกิจกรรมทางเศรษฐกิจ และอาจจะส่งผลให้จีดีพีของสหรัฐในไตรมาส 4/2564 จะปรับลดลง 3% จาก 4%
ขณะที่การระบาดโอมิครอนในอังกฤษมีผู้ติดเชื้อเพิ่มมาถึง 9 หมื่นราย ซึ่งก็เริ่มกังวลว่าทั่วโลกอาจมีการล็อกดาวน์ ซึ่งเนเธอร์แลนด์ก็ล็อกดาวน์แล้ว เยอรมนีก็กำลังเตรียมล็อกดาวน์เช่นกัน
นอกจากนี้การระบาดโอมิครอนแล้ว สหรัฐก็มีความกังวลมาตการกระตุ้นเศรษฐกิจหรือ Build Back Better วงเงิน 1.75 ล้านล้านดอลลาร์สหรัฐของประธานาธิบดีโจ ไบเดนอาจถูกคว่ำในวุฒิสภาสหรัฐ หลังจากที่นายโจ แมนชิน แกนนำวุฒิสมาชิกของพรรคเดโมแครตประกาศไม่สนับสนุนร่วงกฎหมาย Build Back Better เพราะมองว่าจะเป็นการเพิ่มภาระหนี้ให้กับสหรัฐ โดยเมื่อคืนดาวน์โจนส์ฟิวเจอร์ดิ่งไปกว่า 600 จุด
อีกทั้งประกอบกับราคาน้ำมันก็ปรับตัวลงเกือบ 3% โดยระหว่างทางลงลึก 6% สาเหตุหลักๆมาจากการะบาดโอมิครอน
ส่วนไทยพบผู้ติดเชื้อไวรัสโอมิครอนกว่า 60 ราย มองว่าในช่วงเทศกาลปีใหม่อาจมีการล็อกดาวน์ เพราะรัฐบาลน่าจะมีบทเรียนในช่วงสงกรานต์ ขณะที่วันนี้มีการประชุมคณะรัฐมนตรี (ครม.) ที่คาดว่าจะมีของขวัญปีใหม่ให้กับประชาชน ได้แก่ ช้อปดีมีคืนที่จะมีผลดีต่อกลุ่มค้าปลีก, คนละครึ่งเฟส 4, เราเที่ยวด้วยกัน
ดังนั้นตลาดหุ้นไทยวันนี้แกว่งตัวกรอบแคบ ทั้งบวกและลบ พร้อมให้แนวรับสำคัญที่ 1,600 จุด และ 1,608 จุด ส่วนแนวต้าน ให้ไว้ที่ 1,620, 1,624 จุด